በጎርፍ አደጋ ለደረሰባቸው አካባቢዎች ድጋፍ እየተደረገ ነው
አዲስ አበባ፡- ባለፉት ሳምንታት በጎርፍ አደጋ ለደረሰባቸው አካባቢዎች አስፈላጊው ድጋፍ እየተደረገ መሆኑን የብሔራዊ የአደጋ ስጋት ስራ አመራረ ኮሚሽን አስታወቀ ።
በኮሚሽኑ የህዝብ ግንኙነት ዳይሬክተር አቶ ደበበ ዘውዴ በተለይ ለአዲስ ዘመን ጋዜጣ እንደተናገሩት ሰሞኑን በድሬዳዋ ከተማ አስተዳደር እና በደቡብና በሶማሌ ክልሎች የጣለው ከመደበኛ በላይ የሆነ ዝናብ በሰዎችና በንብረት ላይ ጉዳት አድርሷል። በዚህም ሚያዝያ አስራ ስድስት በድሬዳዋ በተከሰተው ጎርፍ
 አራት ሰዎች ለህልፈተ ህይወት ተዳርገው 53 ቤቶች ሙሉ ለሙሉ የፈረሱ ሲሆን 212 ቤቶች ላይ ከፊል ጉዳት ደርሷል። በዚህም በ17 ቀበሌዎች የሚኖሩ 397 አባወራዎችና አንድ ሺ 985 ቤተሰብ ለእለት ደራሽ የምግብ እርዳታ ተጋልጠዋል። 
ሚያዝያ አስራ ሰባትም በጂንካ ከተማ መሪ ወንዝ ሞልቶ በእንስሳትና በመሰረተ ልማት ላይ ጉዳት ማስከተሉን የጠቆሙት ዳይሬክተሩ፣ በሶማሌ ክልልም የዋቢሸበሌ ወንዝ ሞልቶ አስራ አምስት ቀበሌዎችን ሙሉ ለሙሉ በጎርፍ በማጥለቅለቅ ከ1200 በላይ የቤት እንስሳዎችንና ከሁለት መቶ በላይ የውሃ ማጠጫ ሞተሮች በጎርፍ መወሰዳቸውን ጠቁመዋል፡፡ ከሶስት ሺ
 ሄክታር በላይ ለምቶ የነበረ ሽንኩርት፤ በቆሎና ሰሊጥ በሙሉ መውደሙንና በዚህም በክልሉ 34 ሺ 570 ሰዎች ለችግር መጋለጣቸውንም ተናግረዋል።
ኮሚሽኑም ከክልሎች በሚደርሰው ጥሪ መሰረት ለእነዚህ አካባቢዎች አስፈላጊው የምግብና ሌሎች ድጋፎች ያደረገ ሲሆን በቀጣይም የጎርፍና የመሬት መንሸራተት አደጋ ይደርስባቸዋል የሚል ስጋት ባለባቸው አካባቢዎች ህብረተሰቡ ጥንቃቄ እንዲያደርግ ትምህርት እየተሰጠ ይገኛል ብለዋል። በቀጣይም ተመሳሳይ ችግሮች ከተከሰቱና ከወረዳ እስከ ክልል የሚደረገው ድጋፍ በቂ ሆኖ ካልተገኘ ዜጎችን ለመታደግ በቂ ዝግጅት መኖሩንም ዳይሬክተሩ ጠቁመዋል።
አዲስ ዘመን ሚያዝያ 30/2012
ራስወርቅ ሙሉጌታ